ជំនួប BarCamp Phnom Penh ទាក់​ទាញ​ចំណាប់​អារម្មណ៍​របស់​យុវជន​ខ្មែរ​ដែល​ចូល​ចិត្ត​បច្ចេកវិទ្យា​ព័ត៌មាន
នេះ​ជា​សន្និសីទ BarCamp Phnom Penh លើក​ទី​៣​ដែល​បាន​ទាក់​ទាញ​អ្នក​ចូល​រួម​ប្រហែល​៨០០​នាក់។
ស្របពេលដែលបច្ចេកវិទ្យាគមនាគមន៍និងពត៌មានវិទ្យាដើរតួនាទីដ៏ចាំបាច់ក្នុងការរស់នៅ និងជំនួញនៅក្នុងប្រទេសកម្ពុជា ការប្រើប្រាស់ឧបករណ៍ទាំងនេះឲ្យមានប្រសិទ្ធិភាពមានសារៈសំខាន់កាន់តែខ្លាំងឡើងៗ។ ឆ្លើយតបនឹងស្ថានភាពនៃការវិវឌ្ឍក្នុងវិស័យគមនាគមន៍និងព័ត៌មានវិទ្យាកុំព្យូទ័រ អ្នកប្រើបច្ចេកវិទ្យាព័ត៌មានបានជួបប្រជុំគ្នាក្នុងជំនួបមួយហៅថា BarCamp Phnom Penh លើកទី៣ កាលពីថ្ងៃទី២៥ និង២៦ ខែកញ្ញាកន្លងទៅនេះ។ កម្មវិធីនេះបានទាក់ទាញអ្នកប្រើប្រាស់បច្ចេកវិទ្យាប្រមាណជាង៨០០នាក់ ដើម្បីចែករំលែកចំណេះដឹង និងបទពិសោធន៍លើប្រធានបទសំខាន់ៗមួយចំនួន ដោយរួមមានការទទួលយកព័ត៌មានសំខាន់ៗទាក់ទងនឹងករណីរំលោភសិទ្ធិមនុស្សតាមបណ្តាញអ៊ិនធើណិត ក៏ដូចជាការបង្កើតកម្មវិធីសម្រាប់ម៉ាស៊ីនកុំព្យូទ័រ និងទូរស័ព្ទចល័ត។ នៅក្នុងបទសម្ភាសន៍មួយជាមួយនឹងវីអូអេសំឡេងសហរដ្ឋអាមេរិក នៅឯសន្និសីទរយៈពេលពីរថ្ងៃនៅសាកលវិទ្យាល័យពុទ្ធិសាស្ត្រ កណ្តាលទីក្រុងភ្នំពេញ អ្នកនាង ជរ ច័ន្ទធីតា មន្ត្រីសម្របសម្រួលគម្រោងរបស់មជ្ឈមណ្ឌលសិទ្ធិមនុស្សកម្ពុជា បានបង្ហាញអំពីគេហទំព័រ sithi.org ជាបណ្តុំព័ត៌មានផ្សាយតាមអ៊ិនធើណិតអំពីសិទ្ធិមនុស្សនិងច្បាប់។ អ្នកនាងបានលើកឡើងអំពីអត្ថប្រយោជន៍នៃការផ្សព្វផ្សាយ និងការតស៊ូមតិតាមបណ្តាញអ៊ិនធើណិតថា៖ «ប្រព័ន្ធអ៊ិនធើណិតក្នុងពេលបច្ចុប្បន្ននេះ គេហៅថា social media ជាប្រព័ន្ធទំនើបមួយដែលយើងអាចផ្សព្វផ្សាយព័ត៌មានជាច្រើនពីបញ្ហាសិទ្ធិមនុស្ស ដោយយើងជ្រើសរើសនេះ គឺហេតុដូចម្តេចបានយ៉ាងអញ្ចឹង ពីព្រោះអ្វីបើយើងគិតមើល old media ប្រព័ន្ធផ្សព្វផ្សាយបុរាណ ដូចមានវិទ្យុ ទូរទស្សន៍ ឬក៏កាសែតអីជាដើមហ្នឹង គឺទាំងអស់នឹងគឺអាចមានការគ្រប់គ្រងដោយនរណាម្នាក់ អ្នកមានអំណាចណាមួយដើម្បីឲ្យទាំងអស់នោះមិនអាចផ្សព្វផ្សាយព័ត៌មានដោយសេរីបាន ប៉ុន្តែដែលសំខាន់ក្នុងពេលដែលយើងប្រើអ៊ិនធើណិតគឺមធ្យោបាយមួយដែលយើងអាចផ្សព្វផ្សាយទូទាំងប្រទេសបានទាំងអស់ ដូច្នេះជាមធ្យោបាយដែលល្អបំផុតសម្រាប់ធ្វើការតស៊ូមតិ សម្រាប់ចែកផ្សាយព័ត៌មានក្តៅទាក់ទងនឹងបញ្ហាសិទ្ធិមនុស្សជាពិសេសអញ្ចឹង»។ នេះមិនមែនជាលើកដំបូងឡើយដែលក្រុមសកម្មជនសិទ្ធិមនុស្ស និងអ្នកតស៊ូមតិមានឱកាសណែនាំដល់យុវជនដែលចាប់អារម្មណ៍នឹងបណ្តាញអ៊ិនធើណិតឲ្យដឹងអំពីការទទួលយកព័ត៌មានដ៏សំខាន់សម្រាប់ការរស់នៅរបស់ពួកគេ។ សនិ្នសីទប្រចាំឆ្នាំបែបនេះត្រូវបានរៀបចំជាលើកដំបូងនៅឆ្នាំ២០០៨ នៅឯសកលវិទ្យាល័យភូមិន្ទភ្នំពេញ ដែលមានអ្នកចូលរួមប្រមាណជាបួនរយនាក់ និងលើកទី២នៅឯសាកលវិទ្យាល័យបញ្ញាសាស្រ្ត ដែលបានទាក់ទាញអ្នកចូលរួមជិតមួយពាន់នាក់។ របៀបរៀបចំនិងដំណើរការសន្និសីទដែលផ្អែកស្ទើរតែទាំងស្រុងលើអ្នកចូលរួមនេះ មានប្រភពដើមចេញមកពីក្រុង Palo Alto រដ្ឋ California សហរដ្ឋអាមេរិក នៅឆ្នាំ២០០៥ នៅពេលដែលអ្នកប្រើប្រាស់កុំព្យូទ័រ និងអ៊ិនធើណិតជួបប្រជុំគ្នា ដើម្បីចែករំលែកការយល់ដឹងអំពីប្រធានបទទាក់ទងនឹងបច្ចេកវិទ្យាថ្មីៗ។ ដោយមានភាពងាយស្រួលក្នុងការប្រមូលផ្តុំអ្នកជំនាញ និងដោយការផ្សព្វផ្សាយអំពីព្រឹត្តិការណ៍នេះធ្វើតាមបណ្តាញអ៊ិនធើណិតផង ទីក្រុងធំៗនៅអាស៊ីបានចាប់ផ្តើមរៀបចំឲ្យមានកម្មវិធីជួបប្រជុំជាប្រចាំបែបនេះតាំងពីពេលនោះមក។ ក្នុងតំបន់អាស៊ីអាគ្នេយ៍ សហគមន៍អ្នកប្រើប្រាស់អ៊ិនធើណិតនៅភ្នំពេញបានចាប់ផ្តើមជំនួបនេះឡើងក្រោយពីព្រឹត្តិការណ៍ស្រដៀងគ្នានេះបានប្រព្រឹត្តទៅនៅទីក្រុងបាងកកប្រទេសថៃ ហើយការរាលដាលនេះបានកើតឡើងបន្ទាប់មកទៀតនៅទីក្រុងហូជីមិញនៃប្រទេសវៀតណាម និងទីក្រុងយ៉ាងហ្គូនប្រទេសភូមា។ សាកលវិទ្យាល័យជាតិនៅទីក្រុងវៀងច័ន្ទន៍ប្រទេសឡាវ នឹងប្រារព្ធកម្មវិធីនេះជាលើកដំបូងនៅថ្ងៃទី២៧ខែវិច្ឆិកាឆ្នាំនេះ។ លោក ដារ៉ា សៅយុទ្ធ ជានិស្សិតសាកលវិទ្យាល័យភូមិន្ទភ្នំពេញ ដែលបានចូលរួមស្វែងយល់ពីបច្ចកវិទ្យានេះ ជាលើកដំបូង បានប្រាប់ថា៖ «ខ្ញុំយល់ឃើញថា វាមានសភាពល្អ ព្រោះថាមានអ្នកចូលរួមច្រើនគួរសម ហើយអ្នកដែលចង់ចែករំលែកវាមានចំនួនច្រើន ដែលពេលខ្លះទៅ បន្ទប់យើងវាតិចជាងចំនួនអ្នកចង់ចែករំលែក»។ នៅពេលដែលសួរថាបានទទួលអ្វីខ្លះពីការចូលរួមរៀនសូត្រស្វែងយល់ និងចាប់អារម្មណ៍អ្វីជាងគេ និស្សិតរូបនេះបាននិយាយថា៖ «ខ្ញុំចូលស្តាប់គេនិយាយអំពី Time Management អញ្ចឹងខ្ញុំយល់ថាវាល្អ ដូចម្សិលម៉ិញខ្ញុំចូលបានចូលរៀនអំពីការកាត់តវីដេអូ ថ្វីត្បិតតែវាមានរយៈពេលខ្លី ប៉ុន្តែយ៉ាងហោចណាស់ក៏យើងដឹង basic របៀប import របៀប save របៀបអី វាជាលក្ខណៈ basic។ អ្វីដែលខ្ញុំចាប់អារម្មណ៍គឺចំពោះអ្នកដែលមានគំនិតចង់ចែករំលែក គឺពួកគាត់ open មែនទែន អ្នកខ្លះគាត់ចេះច្រើន ហើយបើសិនណា ខ្ញុំគិតថាគាត់អាចទៅបង្រៀនគេយកលុយ ប៉ុន្តែគាត់ឆ្លៀតពេលហ្នឹង មិនបង្រៀនយកលុយទេ បែរជាមានគំនិតចង់ចែករំលែកដល់យុវជនក្មេងៗហ្នឹង ជាលក្ខណៈ free ទៅវិញ ហើយគាត់ ថ្វីត្បិតតែ free មែន តែគាត់ខំប្រឹងនិយាយ ពន្យល់ហើយបើកឲ្យសួរដោយសេរីទៀត។» នៅពេលដែលបណ្តាក្រុមហ៊ុនបច្ចេកវិទ្យាធំៗដូចជា Microsoft, HP, និងIntel ចំណាយថវិកាជាច្រើនសន្ធឹកសន្ធាប់សម្រាប់បង្ហាញណែនាំផលិតផលថ្មីៗដល់ទីផ្សារអ្នកប្រើប្រាស់នៅកម្ពុជា កម្មវិធីជួបជុំនៅចុងខែកញ្ញាឆ្នាំនេះជាទីដែលបុគ្គលមានគំនិតច្នៃប្រឌិត ក៏ដូចជាអ្នកបង្កើត និងអភិវឌ្ឍកម្មវិធីសម្រាប់ដំណើរការលើម៉ាស៊ីនកុំព្យូទ័របង្ហាញដល់សាធារណជននូវស្នាដៃរបស់ពួកគេ។ លោក ធឹម ច័ន្ទរិទ្ធី ជាសិស្សនៅវិទ្យាល័យមួយនៅក្រុងភ្នំពេញ បានចំណាយពេលវេលាទំនេរជាមួយនឹងម៉ាស៊ីនកុំព្យូទ័រ។ ចំណាប់អារម្មណ៍នេះបានធ្វើឲ្យលោកជក់ចិត្តអភិវឌ្ឍប្រព័ន្ធប្រតិបត្តិការឈ្មោះ Moon OS ដែលអាចធ្វើឲ្យផ្នែករឹង ឬ hardware ទាំងអស់របស់ម៉ាស៊ីនកុំព្យូទ័រដំណើរការជាមួយគ្នាបាន។ ក្នុងបទសម្ភាសន៍នៅសាកលវិទ្យាល័យពុទ្ធិសាស្ត្រ លោក ធឹម ច័ន្ទរិទ្ធី បានប្រាប់ថា៖ «Moon OS ខ្ញុំចាប់ផ្តើមបង្កើតដំបូង ចុងឆ្នាំ២០០៨ នៅពេលដែលខ្ញុំរៀនចប់ទី៩ ប្រឡងចប់។ ដំបូងដោយកាលណោះវិទ្យាស្ថានបើកទូលាយ គាត់ឲ្យកន្លែងមួយដែលអាចឲ្យប្រើអ៊ិនធើណិត ប្រើកុំព្យូទ័រនៅហ្នឹង ហើយអញ្ចឹងទៅខ្ញុំប្រើនៅហ្នឹង ហើយធ្វើវា ស្រាវជ្រាវតាមអ៊ិនធើណិតអីនៅហ្នឹងឡើងប្រហែលជាមួយខែពីរខែ ខ្ញុំក៏ចាប់ផ្តើម build ហើយវាចេញម៉ោនៅឆ្នាំ២០០៨ ថ្ងៃទីមួយខែប្រាំបីឆ្នាំពីរពាន់ប្រាំបី បាទ។ ហើយដល់ពេល ធ្វើអញ្ចឹងវាអត់ទាន់មានការទទួលស្គាល់អីទេណា ដល់ពេលនៅឆ្នាំ២០០៩ ពេលដែលកំណែទី២ចេញមក ចាប់ផ្តើមល្បី លើកទីមួយគឺសប្បាយចិត្តមែនទែន ដំបូងគឺមាននៅលើ home page របស់ softpedia (softpedia.com ) ដល់ឃើញ home page របស់ Moon OS អូហ៎ សប្បាយចិត្តណាស់កាលហ្នឹង ហើយចាប់ពីពេលនោះមកមានគេស្គាល់ច្រើននៅតាមអឺរ៉ុប និងអាមេរិក»។ រីឯលោក បេ ចន្ត្រា អ្នករៀបចំសន្និសីទបើកចំហ ដែលគេហៅថា BarCamp Phnom Penh 2010 នេះ បានមានប្រសាសន៍ថា៖ «សង្ឃឹមថា អ្នកចូលរួមកម្មវិធីពួកគាត់នឹងបានចំណេះដឹងថ្មីៗដែលទទួលបានពីអ្នកចែករំលែកយើងដែលមកពីស្ថាប័នផ្សេងៗ ទាំងក្នុងប្រទេស ទាំងក្រៅប្រទេស ហើយពួកគេនឹងអាចដឹងអំពីថាតើឧស្សាហកម្ម software នៅស្រុកខ្មែរហ្នឹង វារីកចម្រើនខ្លាំងប៉ុនណាទៅថ្ងៃមុខ»។ ការរៀបចំសន្និសីទបច្ចេកវិទ្យាព័ត៌មានវិទ្យានេះ ក៏មានការចូលរួមគាំទ្រនិងដាក់តាំងបង្ហាញផងដែរពីស្ថាប័នផ្សាយសំឡេងរបស់សហរដ្ឋអាមេរិក គឺវិទ្យុសំឡេងសហរដ្ឋអាមេរិកនិងវិទ្យុអាស៊ីសេរី។